Beweringe van grumarteling in SA-tronkGruverhale ontvou in die buitelandse media oor hoe personeel van die G4S se geprivatiseerde Mangaung-tronk buite Bloemfontein met gevangenes werk. Die regering het onlangs die tronk by die G4S ná ‘n gyselaarsituasie oorgeneem, omdat gemeen is die personeel het beheer oor die tronk verloor. Die tronk is vir geharde misdadigers. ‘n Oud-bewaarder, wat anoniem wou bly, het in grusame besonderhede aan die BBC vertel hoe gevangenes van hul klere gestroop, natgespuit en dan elektriese skokke toegedien is. “Sommige het hul bewussyn verloor en dan het ons hulle gelawe en weer geskok wanneer hulle bykom,” het die man aangevoer. Hy sê die probleem was omdat G4S, ‘n Britse maatskappy, te min bewaarders aangestel het. “Die enigste manier hoe beheer oor die gevangenes behou kon word was om ‘n skrikbewind te voer.” Onder die misdade waaronder die te min bewaarders aan die hand van gevangenes deurgeloop het was verkragting, gyselhouding en messteke. Die toestand word nou deur die regering ondersoek. Die Nederlandse koerant Trouw berig dat die Universiteit van Johannesburg ook ná onderhoude met 30 aangehoudenes en 14 bewaarders soortgelyke bevindings gemaak het. G4S self het glo geen fout in ‘n eie ondersoek gevind nie.